د ایران سپاه پاسدران وايي د یوې الوتکې د تښتول کېدو مخه یې نیولې
ایراني چارواکي وایي د یوې مسافر وړونکې الوتکې د تښتول کیدو مخه یې نیولې چې د اهواز د ښار نه مشهد ته یې پرواز کاوه.
د ایران د سپاه پاسداران انقلاب ځواکونو دغه اعلان کړی خو د الوتکې د تښتونکي په هکله یې نور معلومات ندي ورکړي او یوازې دومره یې ویلي چې تښتونکي نیت درلوده الوتکه د فارس خلیج جنوبي څنډو ته وتښتوي. د فارس خلیج په جنوبي څنډو کې د سعودي عربستان تر څنګ بحرین او عربي متحده امارات پراته دي چې په سیمه کې د پخوا راهیسې د ایران سره ستونزې لري او په نیت یې شکمن دي. د سپاه پاسداران انقلاب ځواکونو په ویب سایټ کې ویل شوي چې دا تجارتي الوتکه د ایران د فوکر ۱۰۰ هوایي شرکت ده چې د جنوبي لویدیځ ښار اهواز نه شمال لویدیځ ښار مشهد ته روانه وه. په ویب سایټ کې ویل شوي چې الوتکې د اصفهان په مرکزي ښار کې بیړنۍ ناسته کړې او په پیښه کې هیچا ته زیان ندی اوښتی. تر اوسه نده معلومه چې آیا د مشکوک تښتونکي سره وسله وه که نه. د فوکر ۱۰۰ هوایي شرکت د ویب سایټ له مخې ټاکل شوې وه چې د هغوي یوه الوتکه د پنجشنبې په ورځ ، مارچ ۴ (کب۱۴) د ماښام په ۷:۱۵ د اهواز نه د مشهد په لور پرواز وکړي. ویل کیږي چې د ایران په کورنیو پروازونو کې تل د هوایي ځواکونو څو تنه عسکر چې په وسلو سمبال وي، سپاره وي چې د الوتکې د تښتول کیدو او یا په الوتکه کې د ګډوډۍ د پیدا کیدو مخه ونیسي. په ایران کې د ۱۹۷۹ اسلامي انقلاب نه وروسته د ملکي هوایي چلند د الوتکو امنیت د سپاه پاسداران انقلاب ځواکونو ته وسپارل شو. د امریکا د فدرالي هوایي چلند د ادارې په راپور کې ویل شوي چې په ۲۰۰۰ میلادي کال کې یو کس چې د ایران د هویي شرکت فوکر ۱۰۰ الوتکه کې سپور و او جعلي تومانچه ورسره وه، کوښښ یې کاوه الوتکه فرانسې ته وتښتوي خو چارواکو ونیوه. په راپور کې همدرانګه ویل شوي چې د ۲۰۰۰ کال د نومبر په میاشت کې هم څلورو کورنیو د آریا ټور په نامه د ایران د هوایي شرکت د یوې الوتکې د تښتولو هڅه کړې وه. تښتونکو غوښتل الوتکه د امریکا متحده ایالاتو ته پرواز وکړي خو د سپاه پاسداران انقلاب مارشالانو یې مخه ونیوله. په ډزو کې یو تښوونکی وژل شوی و او د الوتکې د یوې خدمې په ګډوند الوتکې پنځه تښتونکي ټپي شوي وو.